បុប្ផវគ្គបាឡី

បុប្ផវគ្គបាឡី 
៤. បុប្ផវគ្គោ

៤៤.

កោ ឥមំ [កោមំ (ក.)] បថវិំ វិចេស្សតិ [វិជេស្សតិ (សី. ស្យា. បី.)], យមលោកញ្ច ឥមំ សទេវកំ;

កោ ធម្មបទំ សុទេសិតំ, កុសលោ បុប្ផមិវ បចេស្សតិ [បុប្ផមិវប្បចេស្សតិ (ក.)]។

៤៥.

សេខោ បថវិំ វិចេស្សតិ, យមលោកញ្ច ឥមំ សទេវកំ;

សេខោ ធម្មបទំ សុទេសិតំ, កុសលោ បុប្ផមិវ បចេស្សតិ។

៤៦.

ផេណូបមំ កាយមិមំ វិទិត្វា, មរីចិធម្មំ អភិសម្ពុធានោ;

ឆេត្វាន មារស្ស បបុប្ផកានិ [សបុប្ផកានិ (ដីកា)], អទស្សនំ មច្ចុរាជស្ស គច្ឆេ។

៤៧.

បុប្ផានិ ហេវ បចិនន្តំ, ព្យាសត្តមនសំ [ព្យាសត្តមានសំ (ក.)] នរំ;

សុត្តំ គាមំ មហោឃោវ, មច្ចុ អាទាយ គច្ឆតិ។

៤៨.

បុប្ផានិ ហេវ បចិនន្តំ, ព្យាសត្តមនសំ នរំ;

អតិត្តញ្ញេវ កាមេសុ, អន្តកោ កុរុតេ វសំ។

៤៩.

យថាបិ ភមរោ បុប្ផំ, វណ្ណគន្ធមហេឋយំ [វណ្ណគន្ធមបោឋយំ (ក.)];

បលេតិ រសមាទាយ, ឯវំ គាមេ មុនី ចរេ។

៥០.

ន បរេសំ វិលោមានិ, ន បរេសំ កតាកតំ;

អត្តនោវ អវេក្ខេយ្យ, កតានិ អកតានិ ច។

៥១.

យថាបិ រុចិរំ បុប្ផំ, វណ្ណវន្តំ អគន្ធកំ;

ឯវំ សុភាសិតា វាចា, អផលា ហោតិ អកុព្ពតោ។

៥២.

យថាបិ រុចិរំ បុប្ផំ, វណ្ណវន្តំ សុគន្ធកំ [សគន្ធកំ (សី. ស្យា. កំ. បី.)];

ឯវំ សុភាសិតា វាចា, សផលា ហោតិ កុព្ពតោ [សកុព្ពតោ (សី. បី.), បកុព្ពតោ (សី. អដ្ឋ.), សុកុព្ពតោ (ស្យា. កំ.)]។

៥៣.

យថាបិ បុប្ផរាសិម្ហា, កយិរា មាលាគុណេ ពហូ;

ឯវំ ជាតេន មច្ចេន, កត្តព្ពំ កុសលំ ពហុំ។

៥៤.

ន បុប្ផគន្ធោ បដិវាតមេតិ, ន ចន្ទនំ តគរមល្លិកា [តគរមល្លិកា (សី. ស្យា. កំ. បី.)];

សតញ្ច គន្ធោ បដិវាតមេតិ, សព្ពា ទិសា សប្បុរិសោ បវាយតិ។

៥៥.

ចន្ទនំ តគរំ វាបិ, ឧប្បលំ អថ វស្សិកី;

ឯតេសំ គន្ធជាតានំ, សីលគន្ធោ អនុត្តរោ។

៥៦.

អប្បមត្តោ អយំ គន្ធោ, យ្វាយំ តគរចន្ទនំ [យាយំ តគរចន្ទនី (សី. ស្យា. កំ. បី.)];

យោ ច សីលវតំ គន្ធោ, វាតិ ទេវេសុ ឧត្តមោ។

៥៧.

តេសំ សម្បន្នសីលានំ, អប្បមាទវិហារិនំ;

សម្មទញ្ញា វិមុត្តានំ, មារោ មគ្គំ ន វិន្ទតិ។

៥៨.

យថា សង្ការឋានស្មិំ [សង្ការធានស្មិំ (សី. ស្យា. កំ. បី.)], ឧជ្ឈិតស្មិំ មហាបថេ;

បទុមំ តត្ថ ជាយេថ, សុចិគន្ធំ មនោរមំ។

៥៩.

ឯវំ សង្ការភូតេសុ, អន្ធភូតេ [អន្ធីភូតេ (ក.)] បុថុជ្ជនេ;

អតិរោចតិ បញ្ញាយ, សម្មាសម្ពុទ្ធសាវកោ។

បុប្ផវគ្គោ ចតុត្ថោ និដ្ឋិតោ។

នៅមានត។ ភិក្ខុ ឃឹម សាលីម សរសេរអត្ថបទ។

__NOEDITSECTION__ 
Category:ព្រះពុទ្ធសាសនា